**Furtună de mai**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Apusu-i răsturnat chiar peste orizont,

Iar luna s-a ascuns c-o stea în aşternut,

Surprins şi mâniat e cerul, de afront

Şi varsă lacrimi reci de tunet susţinut.

Luceafărul e martor, din întâmplare

Și-n umbra nopţii tiptil se furişează,

Ar vrea să aibă o barcă de salvare

Pe valuri repezi ce-n ploaie delirează.

Se frâng mugurii cruzi pe ramuri, în grădini,

Şi vântul ameţit dansează rock and roll

Desculţ şi dezbrăcat prin tufele de spini,

Pământu-n urma sa e răscolit şi gol.

Dar toate trec ca fumul, cum au venit de iute,

Natura se-mplineşte cu forţe renăscute...